<classify> HUKUMU katika kesi ya uhujumu uchumi dhidi ya wafanyabiashara watatu ikiwemo raia wa China, Yang Feng Glan 66 Mahakama ya Hakimu Mkazi Kisutu inatarajiwa kutolewa Februari 19, 2019.Glan ambaye ni maarufu kama Malkia wa Tembo na wenzake wanakabiliwa na mashitaka ya jinai ya kujihusisha na biashara haramu ya meno ya tembo yenye thamani ya Sh bilioni 13, kinyume cha sheria. Wakili wa Serikali, Wankyo Simon alidai mbele ya Hakimu Mkazi Mkuu wa Mahakama ya Kisutu, Huruma Shaidi, kuwa kesi hiyo ilikuwa imekuja kwa ajili ya hukumu na kwamba wako tayari kuisikiliza.Hata hivyo, Hakimu Shaidi alisema kuna baadhi ya vitu ambavyo anamalizia kuviandaa katika hukumu hiyo hivyo aliahirisha kesi hiyo hadi Jumanne Februari 19, mwaka huu atakaposoma hukumu hiyo. Mbali na Glan, washitakiwa wengine katika kesi hiyo ni Salvius Matembo na Philemon Manase, ambao wote wanatetewa na mawakili Nehemia Nkoko na Hassan Kiangio.Upande wa mashitaka katika kesi hiyo uliwasilisha mahakamani hapo mashahidi 11 kwa ajili ya kuthibitisha mashitaka hayo na baadaye, mahakama iliwakuta na kesi ya kujibu washitakiwa hao.Mahakama iliwataka washitakiwa kujitetea ambapo walijitetea chini ya kiapo na pande zote za utetezi na mashitaka waliwasilisha maelezo yao ya ama mahakama iwatie washitakiwa hatiani au iwaachie huru.Washitakiwawanadaiwa Januari Mosi, 2000 na Mei 22,2014 kujihusisha na biashara ya nyara za serikali. Wanadaiwa kufanya biashara ya vipande 706 vya meno ya tembo vyenye uzito wa kilogramu 1889 zenye thamani ya Sh bilioni 13 bila ya kuwa na leseni iliyotolewa na Mkurugenzi wa Wanyama Pori.Wanadaiwa kati ya Januari Mosi, 2000 na Mei 22,2014 Glan aliongoza na kufadhili vitendo vya kijinai kwa kukusanya na kusafirisha vipande hivyo bila kibali chochote kutoka Mkurugenzi wa Wanyama Pori.Washitakiwa Salvius na Manase wanadaiwa kuongoza makosa ya uhujumu uchumi kwa kusaidia biashara ya nyara za serikali kwa kukusanya, Kusafirisha na Kuuza Meno ya Tembo kwa nia yakujipatia faida. Ilidai Mei 21, 2014 Sinza Palestina wilaya ya Kinondoni, Dar es Salaam, Manase alitoroka chiniya ulinzi wa Polisi D 7847 Koplo Beatus aliyekuwa akimshikilia kwa makosa ya kuhusika na biashara hiyo.  <topic>: kitaifa 